ΓΡΑΠΤΗ ΕΡΩΤΗΣΗ E-3644/98

υποβολή: Roberta Angelilli (NI) προς την Επιτροπή

(3 Δεκεμβρίου 1998)

Θέμα: Περίθαλψη των αναπήρων παιδιών στη Ρώμη

Εγκρίθηκε πρόσφατα από τον Δήμο της Ρώμης απόφαση με την οποία η περίθαλψη των αναπήρων παιδιών ανατίθεται σε κοινωνικούς συνεταιρισμούς. Σύμφωνα με πληροφορίες του Τύπου, οι συνεταιρισμοί αυτοί δεν θα εφαρμόζουν, ως επί το πλείστον, το Κοινωνικό Συμβόλαιο Εργασίας του τομέα, πράγμα που σημαίνει ότι θα χρησιμοποιούν προσωπικό υποαμοιβόμενο ή ακόμη και "μαύρη" εργασία. Οι συνεταιρισμοί αυτοί εξάλλου, από την ίδια την "κοινωνική" τους φύση, κάθε άλλο παρά προσφέρονται, κατά την άποψη ακόμη και των συνδικαλιστικών οργανώσεων, για προγραμματισμένες παρεμβάσεις σε συντονισμό με το σχολικό σύστημα και τις ομάδες εργασίας που ασχολούνται με τους αναπήρους, όπως εν τούτοις προβλέπεται από την εθνική νομοθεσία που κατοχυρώνει το διακαίωμα των αναπήρων στη μάθηση.

Κατόπιν αυτών, ερωτάται η Επιτροπή:

1. υπάρχουν ειδικές οδηγίες ή μελέτες σχετικά με το δικαίωμα των αναπήρων παιδιών στη μάθηση;

2. ποιά πολιτική ακολουθούν επί του θέματος αυτού οι λοιπές χώρες της Ευρωπαϊκής Ένωσης;

3. δεν θεωρεί σκόπιμο η Επιτροπή να διακριβώσει κατά πόσον η ανωτέρω απόφαση είναι σύμφωνη με τις ισχύουσες ευρωπαϊκές κανονιστικές διατάξεις;

Απάντηση της κυρίας Cresson εξ ονόματος της Επιτροπής

(29 Ιανουαρίου 1999)

Η βάση αναφοράς είναι η πρόσβαση όλων των κρατών μελών στους πρότυπους κανόνες του Οργανισμού Ηνωμένων Εθνών(ΟΗΕ) για την ισότητα ευκαιριών των ατόμων με ειδικές ανάγκες που επιβάλλουν στα κράτη μέλη να εγγυηθούν ότι η εκπαίδευση για τα άτομα με ειδικές ανάγκες θα αποτελεί αναπόσπαστο μέρος του εκπαιδευτικού συστήματος (άρθρο 6)(1). Η δήλωση της Σαλαμάνκα σχετικά με τις αρχές, την πολιτική και την εφαρμογή των ειδικών εκπαιδευτικών αναγκών και το πλαίσιο δράσης για τις ειδικές εκπαιδευτικές ανάγκες - που εγκρίθηκαν κατά τη διάρκεια της παγκόσμιας διάσκεψης για τις ειδικές εκπαιδευτικές ανάγκες τον Ιούνιο 1994 του Οργανισμού Ηνωμένων Εθνών για την Εκπαίδευση και τον Πολιτισμό (UNESCO) - επέτρεψε να επικυρωθεί η δέσμευση όλων των κρατών μελών για μια "εκπαίδευση για όλους" δηλαδή για την ένταξη των αναπήρων ατόμων στο κανονικό εκπαιδευτικό σύστημα.

Σε κοινοτικό επίπεδο, δεν υπάρχει παρόμοια ευρωπαϊκή οδηγία σχετικά με το θέμα αυτό. Εφαρμόζεται η αρχή της επικουρικότητας (άρθρο 126 της Συνθήκης ΕΚ) που αφήνει τα κράτη μέλη μόνα αρμόδια για το περιεχόμενο και την οργάνωση των αντίστοιχων εκπαιδευτικών τους συστημάτων.

Εντούτοις, ο κοινός προσανατολισμός που θεσπίστηκε από τα κράτη μέλη κατά την εφαρμογή των κοινοτικών προγραμμάτων δράσης Ηιlios για την ένταξη των ατόμων με ειδικές ανάγκες (με την απόφαση του Συμβουλίου το Φεβρουάριο 1993 για το Ηιlios II (1993-1996)(2) ή της αρχής της ένταξης των ατόμων με ειδικές ανάγκες σε όλες τις κοινοτικές πολιτικές ή κοινοτικές δράσεις ιδίως στον τομέα της εκπαίδευσης (με βάση τα προαναφερόμενα πρότυπα κανονισμών του ΟΗΕ) - (ανακοίνωση της Ευρωπαϊκής Επιτροπής τον Ιούλιο 1996(3) και ψήφισμα του Συμβουλίου το Δεκέμβριο 1996(4)) αποβλέπει σαφώς στην ένταξη των αναπήρων παιδιών ή ατόμων στα εκπαιδευτικά συστήματα με τους ίδιους όρους όπως και τα άλλα παιδιά με την παροχή της κατάλληλης αναγκαίας υποστήριξης.

Κατά τη διάρκεια του τελικού σεμιναρίου για την παρουσίαση των αποτελεσμάτων του προγράμματος Ηιlios II το Δεκέμβριο 1996, οι εκπρόσωποι που ορίστηκαν από τα κράτη μέλη θέσπισαν το χάρτη του Λουξεμβούργου στον οποίο επαναλαμβάνονται οι αρχές, οι στρατηγικές και οι προτάσεις για ένα "σχολείο για όλους".

Οι νέες διατάξεις της συνθήκης του ´Aμστερνταμ για την καταπολέμηση των ανισοτήτων και του κοινωνικού αποκλεισμού ενισχύθηκαν (ιδίως άρθρο 2, 3, και 6) και αναφέρονται ρητώς στην ισότητα ευκαιριών για τα άτομα με ειδικές ανάγκες.

Οι κατευθυντήριες γραμμές για τον προσανατολισμό των κοινοτικών εργασιών 1999 που αποτελούν συνέχεια του πρώτου Ευρωπαϊκού Συμβουλίου για την απασχόληση του Νοεμβρίου 1997, ενισχύουν την ένταξη των ατόμων με ειδικές ανάγκες στο πρώτο σκέλος "ικανότητα απασχόλησης" της πολιτικής για τη βελτίωση της πρόσβασης στην αγορά εργασίας.

Όσον αφορά τις μελέτες, η Επιτροπή υποστήριξε δύο μελέτες που άρχισε ο Ευρωπαϊκός Οργανισμός για την ανάπτυξη των ειδικών εκπαιδευτικών αναγκών, μία σχετικά με την επίκαιρη κατάσταση των συστημάτων ειδικής εκπαίδευσης σε 14 ευρωπαϊκές χώρες (που αποτελεί ενημέρωση της έκθεσης του Ηιlios I) - και μία άλλη σχετικά με την έγκαιρη παρέμβαση. Οι μελέτες αυτές αναλύουν την κατάσταση, τις ισχύουσες νομοθεσίες και τις πρακτικές στα διάφορα κράτη μέλη και οι συνόψεις τους παρουσιάζονται στη σελίδα WEB του οργανισμού αυτού (http://www.european-agency.org) ή στο Euronews.

(1) Γενική Συνέλευση των Ηνωμένων Εθνών: Ψήφισμα 48/46 της 20.12.1993.

(2) ΕΕ L 56 της 9.3.1993.

(3) COM(96) 406 τελικό.

(4) ΕΕ C 12 της 13.1.1997.